Hugo, Dei gratia, Autissiodorensis episcopus, omnibus Christi fidelibus in vero salutari, salutem. Cum militans Ecclesia triumphantis indigeat subsidio in paucis per se sibi sufficient, nisi triumphans sustentaverit, triumphantium memoriam debent habere pre oculis militantes. Nos igitur adhuc de numero militantium, adhuc incerti de victoria, ad illud ad quod nostra non sufficit imbecillitas, sanctorum pro nobis intercessiones imploramus: Attendentes autem beate virginis Eugenie merita que nostris subvenire potest excessibus, tanquam que usque ad martyrium pro Domino strenue militavit, in ejus ecclesia que fundata est a nostris patribus et sanctis ejusdem virginis pignoribus dotata in castro nostro Varziaci, augmentavimus numerum prebendarum. In prefata siquidem ecclesia ante dies nostros nonnisi novem canonici fuerant, quibus tres canonicos addidimus, ut de cetero sint duodecim, et numerus apostolicus impleatur, augmentato numero personarum, ne de redditibus tenuatis oriretur in ecclesia conquestio, redditus dignum duximus augmentare, preter illa que ab antecessoribus nostris ecclesiæ illi data fuerant, donavimus et nos eidem ecclesiam beati Petri sitam in ipso castro Varziaci, ita ut predicti canonici eam in perpetuum possideant integre et quiete liberam et absolutam a paratis, censiva, questu et collecta, et ab omni exactione tam episcopali quam archidiaconi et archipresbyteri. In eorum siquidem arbitrio scilicet canonicorum posuimus et in dispositione ut vel ipsi in ecclesia beati Petri per hebdomadas serviant, vel capellanum eligant, quem ad illam ecclesiam episcopo presentent. Preterea concessimus eisdem canonicis decimas agriculture nostre quam habemus apud Varziacum vel sumus habituri quocumque modo terre nostre illic culte fuerint vel per nos vel per alium decima pars portionis frugum que ad nos vel successores nostros devenerit supradictis canonicis persolvetur; similiter et decima vini nostri et castanearum et pasnagii quoties contigerit in nemoribus nostris Varziacensi pasnagium fieri. Sepedicti vero canonici dederunt et quittaverunt sedi pontificali Autissiodor. quicquid juris habebant in decima Varziacensi, tam magna quam parva. Nos vero in hujus doni sui recompensationem dedimus eisdem canonicis et concessimus tresdecim sextarios frumenti et tresdecim sextarios ordei, annuatim percipiendos in grangia nostra episcopali aut in redditibus Varziacensibus. Donavimus etiam eisdem canonicis in remedium anime nostre censum quem habebamus in cemeterio Sancti-Petri, cujus tertiam partem ipsi possiderant ab antiquo, et propter hoc anniversarium nostrum annuatim se facturos promiserunt, ita quod canonicis qui presentes intererunt servitio, distribuatur census ille. Prefata siquidem ecclesia cum ante dies nostros unicum haberet personam, alium in ea constituimus qui dicitur cantoria: et ut cantor liberius illi dignitati deserviat et devotius, ei contulimus capellam Sancti-Andree, concedentes ut ipsam possideat cantor in perpetuum cum omnibus ad eam pertinentibus liberam ab omni exactione, procuratione, censiva, et cantor capelle illi canonice providere teneatur et personatui suo Varziacensi deservire; et ne donis istis nostris secularis vel ecclesiastica persona possit contradicere presentem cartam sigilli nostri munimine fecimus roborari. Actum apud Varziacum, et datum anno Incarnati Verbi millesimo ducentesimo secundo.